Pakubuwana XII

Letnan Jènḍeral TNI (Tit.) **Sri Susuhunan Pakubuwana XII** èngghi panèka Susuhunan Sorâkarta sè kapèng 11 sè pamarèntaanna palèng lanjhâng èantarana rato-rato Jhâbâ, èngghi panèka 59 taon, ḍâri taon 1945 kantos 2004. bân' jhughân dhâddhi Gubernur Wilayah Sorâkarta Khusus ḍâri taon 1945–1946.

## Carèta Oḍi'
Asmanah sè asli G.R.M. Suryo Guritno, potra Pakubuwana XI, lahèr ḍâri èbhu K.R.Ay. Koespariyah è tangghâl 14 April 1925. salèrana jhughân aghâdui tarètan bini' sè asmanah G.R.Ay. Koes Sapariyam 

E bâkto kènè', Suryo Guritno asakola è ELS (Europeesche Lagere School) è Pasar Legi, Sorakarta. Ca-kancana segghut ngolok Bobby. Pan-bârâmpan pamanna, pottrana Pakubuwana X, sè omorra paḍâ, jhughân asakola è sakola'an ghâpaèkah. Suryo Guritno panèka morèḍ sè adhâb asor tor ajâgâh hubungan sè semma' bân ca-kancana, maskè è sakola'an, Suryo Guritno akancah ta' mèkkèr status sosiallah. È bâkto ghi' kènè',Suryo Guritno senneng ajhâr tarian klasik, khusussâ tarian Hanḍaga bân Garuḍa. Jhughân senneng ngajhih Al-Qur’an ḍâ' ka pa’ Pradjawijata tor pa’ Tjandrawijata ḍâri Mambaul Ulum. kaahliân laènna panèka panahan. Molaè taon 1938, Suryo Guritno terpaksah kalowar ḍâri sakola'an ra-kèra lema bulân kaangghuy noro' ramana, sè ollè manḍat langsong ḍâri embanah, Pakubuwono X, ka Belanda, èbhârengi rato-rato Hinḍia Bâlândhâ è bâkto jârèya, kaangghuy haḍèr è perayaan peringatan 40 taon ongghânah tahta ratoh wilhelmina. 

Salastarena ghapanèkah, Suryo Guritno nerrossaghi sakola’an è Hoogere Burgerschool te Banḍoeng (HBS Bandung, samangken ekennengnge SMA Negeri 3 Bandung tor SMA Negeri 5 Bandung) abhâreng pan-saponapan pamanna. Saellana duwâ' taon satengnga ajhâr, Perang Pasifik èmolaè, bân tentara Jeppang makala Sekutu, bân Hinḍia Bâlânḍâ kala ka Jeppang.

Pakubuwana XI nyoro mole ḍâri Banḍung ka Sorakarta. Saterrossa, Suryo Guritno kodhu ngadhepbhi kasossaan è bâkto Pakubuwana XI sèḍhâ è are Sabto, 1 Juni 1945. Mènorot traḍisi, KGPH Mangkubumi, pottra sè sareyang Pakubuwana XI, panèka ahli waris tahta sè pantes dhaddhi rato. Namong, kasempadhân jârèya ampon ètotop è bâkto ebuna, GKR Kencana (binèna Pakubuwana XI sè partama), matè è taon 1910, saèngghânah ta' anḍi' kasempadhân èangka' dhâddhi permaisuri è bâkto lakènah awârisaghi tahta karatoânnah. maka ḍâri ghâpanèkah, Suryo Guritno anḍi' peluwang kaangghuy aghânteh Pakubuwana XI maskèah omorrah palèng ngodâh. 

Misteri panèka sajân èjhârbâ'aghi bâkto mayyit Pakubuwana XI èkobur è Istana Imogiri, bân Suryo Guritno ta' haḍèr è bâkto pamakaman. Sabellunna ongghâ tahta, Suryo Guritno eèangghep dhâddi pangeran mahkota kalaben gelar KGPH. Puruboyo. Ta' parduli orèng setuju otabâ enjâ', kalowarga karajaan kodhu narèma partandhâ panèka, polana mènorot adhât karajaan, rato sè bhâkal ḍâtâng èlarang haḍèr è upacara pamakaman. Namong, versi laènna anyataaghi jhâ' pangangkatan Suryo Guritno bâḍa sangkut pautdhâ sareng peran Presiḍen Soekarno. Pakubuwana XII èpèlè polana ghi' ngodâ bân bisa noro' perkembangan bân aḍaptasi ḍâ' kabâḍâ'ân. Maske rato anyar ampon èsepakatdhi, tapèh, hal ka'dintoh sadhâjâ masalah ampon marèh. Rencana kaangghuy panobatdhân Suryo Guritno èbârnaèh kalabân tantangan ḍâri *Kooti Jimu Kyoku Tyokan* Gubernur Jeppang. Pamarènta Jeppang anyataaghi jhâ' ta' bângal ajâmin ka'amananna calon rato sè bhâkal ḍâtâng

## Sombher

.